บลจ.ไอเอ็นจีขายกองทุนตราสารหนี้3เดือน
บลจ.ไอเอ็นจี เสนอขายกองทุนเปิด ไอเอ็นจี ไทย ตราสารหนี้ระยะสั้น 3M2 เชื่อนักลงทุนตอบรับคึกคัก เหตุเหมาะสำหรับการลงทุนระยะสั้น พักเงินรอทิศทางดอกเบี้ยขาขึ้น
13 ม.ค. 2554

บลจ.ไอเอ็นจี เสนอขายกองทุนเปิด ไอเอ็นจี ไทย ตราสารหนี้ระยะสั้น 3M2 เชื่อนักลงทุนตอบรับคึกคัก เหตุเหมาะสำหรับการลงทุนระยะสั้น พักเงินรอทิศทางดอกเบี้ยขาขึ้น
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ในระหว่างวันที่ 11-17 ม.ค.2554 บลจ.ไอเอ็นจี (ประเทศไทย) อยู่ระหว่างเสนอขาย “กองทุนเปิด ไอเอ็นจี ไทย ตราสารหนี้ระยะสั้น 3M2” (ING Thai SF 3M2 Fund)  มีนโยบายลงทุนในตราสารหนี้ภาครัฐและเอกชน ที่ได้รับการจัดอันดับความน่าเชื่อถือในระดับที่สามารถลงทุนได้ (Investment grade) จากสถาบันจัดอันดับความน่าเชื่อถือที่ได้รับการยอมรับจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยมีอายุการลงทุนเฉลี่ยประมาณ 3 เดือน ลงทุนขั้นต่ำ 2,000 บาท
"ที่ผ่านมาต้องยอมรับว่า กองทุนตราสารหนี้ระยะสั้นเป็นกองทุนที่ได้รับความสนใจจากนักลงทุนมาโดยตลอด เนื่องจากเหมาะสำหรับการพักเงินระยะสั้น เพื่อรอจังหวะในการกระจายการลงทุนไปในสินทรัพย์อื่นๆ โดยเฉพาะอย่างยิ่งในช่วงที่อัตราดอกเบี้ยกำลังอยู่ในทิศทางขาขึ้น หลังจากที่คณะกรรมการกำหนดนโยบายการเงิน (กนง.) ธนาคารแห่งประเทศไทย ได้ปรับขึ้นอัตราดอกเบี้ยนโยบายในการประชุมเมื่อวันที่ 12 ม.ค.2554 อีก 0.25% จากระดับ 2.00% สู่ระดับ 2.25% เนื่องจากได้รับแรงกดดันจากภาวะเงินเฟ้อที่ขยับสูงขึ้น และคาดว่าจะเป็นปัจจัยที่ส่งผลกระทบกับเศรษฐกิจไทยในระยะต่อไป" นายต่อกล่าว
นอกจากนี้ ทิศทางการลงทุนในตลาดหุ้นที่มีการปรับตัวสูงขึ้นอย่างต่อเนื่องตั้งแต่ปลายปีที่แล้วจนถึงต้นปีนี้ แม้จะมีการทยอยขายของนักลงทุนต่างประเทศออกมาบ้าง แต่ดัชนีราคาหุ้นก็ยังคงอยู่ในระดับที่สูงกว่า 1,000 จุด ทำให้นักลงทุนรอจังหวะให้ตลาดหุ้นปรับฐานหรือพักตัวลงมา จึงค่อยกลับเข้าไปลงทุนอีกครั้ง ขณะเดียวกัน ในไตรมาสแรกของปีนี้เป็นช่วงที่ตลาดหุ้นมีโอกาสเคลื่อนไหวอย่างผันผวน จากความผันผวนของอัตราแลกเปลี่ยนที่เปลี่ยนแปลงตามข้อมูลภาวะเศรษฐกิจสหรัฐฯ ที่ยังคงไม่นิ่ง ทำให้นักลงทุนจับจังหวะการลงทุนในหุ้นได้ยากขึ้น ซึ่งเหล่านี้เป็นปัจจัยที่สนับสนุนให้กองทุนตราสารหนี้ระยะสั้นเป็นทางเลือกที่น่าสนใจของนักลงทุน เพราะนักลงทุนสามารถลดความผันผวนด้วยการรับผลตอบแทนที่แน่นอนในช่วง 3 เดือน อีกทั้งผลตอบแทนก็ยังสูงกว่าเงินฝากธนาคารพาณิชย์ในระยะเวลาเดียวกันอีกด้วย